སྤྱི་ཚོགས་ནང་དུ་ཆ་བཞག་ནའང་ཆོས་ཀྱི་གནས་ལུགས་ཕྲན་བུ་ཤེས་རྟོགས་དང༌།བསམ་བློའི་ནང་ལ་་ཡོད་མཁན་ཞིག་ཡིན་ན་མི་དེར་དཀའ་ངལ་ཅི་ཙམ་འཕྲད་ཀྱང་དཀའ་ངལ་ལ་གདོང་ལེན་བྱེད་པའི་བློ་སྟོབས་གཞན་ལས་ཆེ་བ་ཡོད།བོད་དུ་རྒྱ་མིའི་བཙོན་ཁང་ནང་མི་བརྒྱ་ཕྲག་སྟོང་ཕྲག་མང་པོ་བཅུག་ཡོད་པ་དེ་ཚོའི་ནང་ཆོས་ཉམས་ལེན་གྱི་བསམ་བློ་ཡོད་མཁན་ཚོ་བསམ་བློ་བརྟན་པོར་གནས་ཀྱི་ཡོད།དེའི་འབྲས་བུར་སེམས་ལ་སྡུག་བསྔལ་དེ་ཙམ་ཡོང་གི་མེད་པ་ཧ་ཅང་གསལ་པོ་ཡིན།མི་སྒེར་སོ་སོ་ཞི་ཞིང་དུལ་བ་ཞིག་ཡོད་ན་ཁྱིམ་ཚང་གི་ཁོར་ཡུག་ཀྱང་ཞི་ཞིང་དུལ་བ་ཡོང་བ་དང༌།དེ་འདྲའི་ཁྱིམ་ཚང་གཅིག་གཉིས་སོགས་མང་པོ་འདུས་ཏེ་གནས་པ་ལ་སྤྱི་ཚོགས་ཞེས་བརྗོད་པ་ཡིན།ཁྱིམ་ཚང་དེ་དག་གི་མི་རེ་ངོ་རེའི་བསམ་བློའི་ནང་ཞི་བདེ་བག་ཕེབས་ལྡན་པའི་ཁོར་ཡུག་ཅིག་བསྐྲུན་ཐུབ་ན།དེ་འདྲའི་ཁྱིམ་ཚང་མང་པོ་བསགས་པའི་སྡེ་ཚོགས་སམ་སྤྱི་ཚོགས་ཞི་བདེ་ཡོང་རྒྱུ་ཡིན།དེར་བརྟེན་མི་སྒེར་དང་སྤྱི་ཚོགས་གང་ལ་གཞིགས་ཀྱང་སངས་རྒྱས་ཀྱི་ཆོས་ནང་དོན་རིག་པའི་ལྟ་གྲུབ་ཀྱིས་བསྟན་པའི་གདམས་པ་བཟང་པོ་འདི་ཕན་ཐོགས་ཆེན་པོ་ཡོད་པ་ཞིག་ཡིན།